## Odluka Hrvatske agencije za poštu i elektroničke komunikacije klasa: 344-01/09-01/1080 od 17. srpnja 2009.

### NN 102/2009 (26.8.2009.), Odluka Hrvatske agencije za poštu i elektroničke komunikacije klasa: 344-01/09-01/1080 od 17. srpnja 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

2644

Na temelju članka 12. stavka 1. točke 3. i članka 56. st. 2. Zakona o elektroničkim komunikacijama (»Narodne novine« br. 73/08), u postupku analize tržišta veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji i određivanja operatora sa značajnom tržišnom snagom te određivanja regulatornih obveza operatorima sa značajnom tržišnom snagom, Vijeće Hrvatske agencije za poštu i elektroničke komunikacije je na sjednici održanoj 17. srpnja 2009. godine donijelo

ODLUKU

I. Trgovačko društvo HT – Hrvatske telekomunikacije d.d., Savska cesta 32, Zagreb, određuje se operatorom sa značajnom tržišnom snagom na tržištu veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji.

II. Trgovačkom društvu iz točke I. odluke određuju se sljedeće regulatorne obveze: obveza pristupa i korištenja posebnih dijelova mreže; obveza nediskriminacije; obveza transparentnosti; obveza nadzora cijena i vođenja troškovnog računovodstva te obveza računovodstvenog razdvajanja.

III. Način, uvjeti i rokovi provođenja regulatornih obveza iz točke II. ove odluke propisani su dokumentom Hrvatske agencije za poštu i elektroničke komunikacije «Analiza tržišta veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji«, koji je u cijelosti sastavni dio ove odluke, a trgovačko društvo iz točke I. ove odluke obvezno je u potpunosti izvršavati sve regulatorne obveze koje su mu određene ovom odlukom.

IV. Standardna ponuda HT-Hrvatskih telekomunikacija d.d. za uslugu pristupa izdvojenoj lokalnoj petlji od 22. studenoga 2005. g. ostaje na snazi do dana objave nove standardne ponude za uslugu izdvojenog pristupa lokalnoj petlji i pripadajućim sadržajima u skladu s uvjetima iz dokumenta «Analiza tržišta veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji«.

V. Trgovačko društvo iz točke I. odluke obvezno je najkasnije do 1. listopada 2009. godine objaviti standardnu ponudu za uslugu izdvojenog pristupa lokalnoj petlji i pripadajućim sadržajima u skladu s uvjetima iz dokumenta iz točke III. ove odluke.

VI. Rješenje Vijeća Hrvatske agencije za poštu i elektroničke komunikacije od 18. studenoga 2008. godine, klasa: 130-01/06-01/09, urbroj: 376-11-18 kojim je određen način provedbe obveze računovodstvenog razdvajanja i troškovnog računovodstva trgovačkom društvu HT – Hrvatske telekomunikacije d.d. ostaje neizmijenjeno i primjenjuje se u svim dijelovima osim u dijelu koji se odnosi na obvezu računovodstvenog razdvajanja na tržištu prijenosa (tranzita) poziva u nepokretnoj javnoj komunikacijskoj mreži.

VII. Ova odluka objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

U skladu s člankom 52. Zakona o elektroničkim komunikacijama (»Narodne novine« br. 73/08, dalje u tekstu: ZEK), Hrvatska agencija za poštu i elektroničke komunikacije (dalje u tekstu: HAKOM) provela je po službenoj dužnosti postupak analize tržišta veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji. Naime, Vijeće HAKOM-a je u skladu člankom 53. stavkom 1. ZEK-a, odlukom od 9. srpnja 2008. godine, klasa: UP/I-344-01/08-01/1582; urbroj: 376-11-08-01 utvrdilo mjerodavna tržišta podložna prethodnoj regulaciji, između ostalog i tržište veleprodajnog pristupa mrežnoj infrastrukturi (uključujući dijeljeni i potpuni raspetljani pristup) na fiksnoj lokaciji (tržište broj 4. iz Aneksa Preporuke Europske komisije o mjerodavnim tržištima podložnima prethodnoj regulaciji). Isto tako, Vijeće HAKOM-a je odlukom od 9. srpnja 2008. godine, klasa: UP/I-344-01/08-01/1584; urbroj: 376-11-08-01 odredilo trgovačkom društvu HT – Hrvatske telekomunikacije d.d. (dalje u tekstu: HT) obvezu dostave svih potrebnih podataka za određivanje i analizu navedenog tržišta.

Naziv mjerodavnog tržišta iz točke I. izreke ove odluke izmijenjen je u odnosu na naziv istog mjerodavnog tržišta iz odluke o utvrđivanju mjerodavnih tržišta podložnih prethodnoj regulaciji od 9. srpnja 2008. godine, na način da je naziv «tržište veleprodajnog pristupa mrežnoj infrastrukturi (uključujući dijeljeni i potpuni raspetljani pristup) na fiksnoj lokaciji« zamijenjen nazivom »tržište veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji«, čime se nije mijenjao niti jedan aspekt tržišta koje je analizirano, već njegov izričaj.

HAKOM je kreirao upitnik za operatore koji pružaju uslugu pristupa izdvojenoj lokalnoj petlji. Podaci traženi u navedenom upitniku odnose se na vremensko razdoblje koje obuhvaća drugo polugodište 2006. godine., cijelu 2007. godinu te prvo polugodište 2008. godine. Nakon zaprimanja i analize dostavljenih podataka, a u svrhu otklanjanja mogućih nejasnoća vezanih uz dostavljene podatke, HAKOM je dopisom od 13. studenoga 2008. godine od HT-a zatražio dodatna pojašnjenja i/ili podatke koji nisu dostavljeni, a koji su potrebni za daljnju analizu mjerodavnog tržišta. Dana 28. studenog 2008. g. zaprimljeni su dodatni podaci i/ili pojašnjenja te je analiza nastavljena. Budući da je ovo mjerodavno tržište sastavni dio Preporuke Europske komisije, podložno je prethodnoj regulaciji bez provođenja testa tri mjerila.

Cilj postupka analize tržišta koji se sastoji od određivanja mjerodavnog tržišta i procjene postojanja jednog ili više operatora sa značajnom tržišnom snagom na tom tržištu te određivanja regulatornih obveza operatorima sa značajnom tržišnom snagom, je utvrditi ograničenja odnosno zapreke s kojima se na tržištu suočavaju operatori elektroničkih komunikacijskih mreža.

U skladu s čl. 22. st. 1. ZEK-a, HAKOM je na temelju analize mjerila potrebnih za procjenu operatora sa značajnom tržišnom snagom iz članka 55. stavka 3. ZEK-a, 26. veljače 2009. g., a na temelju članka 56. stavka 4. ZEK-a, na javnu raspravu stavio prijedlog odluke iz članka 56. stavka 2. ZEK-a o određivanju operatora sa značajnom tržišnom snagom na tržištu veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji i regulatornim obvezama operatora sa značajnom tržišnom snagom u skladu s preprekama koje se mogu pojaviti na ovom tržištu kao i na pripadajućem maloprodajnom tržištu na koje operator sa značajnom tržišnom snagom može prenijeti svoju značajnu tržišnu snagu, zajedno s dokumentom «Analiza tržišta veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji« (dalje u tekstu: dokument).

Sukladno članku 22. stavku 2. ZEK-a postupak javne rasprave na analizu tržišta veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji trajao je od 2. ožujka 2009. g. do 20. travnja 2009. g., a proveden je s ciljem da se svim zainteresiranim stranama omogući iznijeti svoja mišljenja, primjedbe i prijedloge na predložene dokumente. Tijekom javne rasprave HAKOM je zaprimio komentare sljedećih društava koji djeluju na navedenom mjerodavnom tržištu: HT-Hrvatski Telekom d.d., Optima telekom d.o.o., H1 Telekom d.d., Vipnet d.o.o.

HAKOM je u provedbi postupka analize ovog mjerodavnog tržišta vodio osobito računa o primjeni mjerodavne Preporuke Europske komisije o mjerodavnim tržištima podložnima prethodnoj (ex ante) regulaciji i mjerodavnih Smjernica Europske komisije o analizi tržišta i utvrđivanju značajne tržišne snage sukladno zajedničkom regulatornom okviru za elektroničke komunikacijske mreže i usluge, u skladu s člankom 52. stavkom 4. ZEK-a.

U postupku određivanja mjerodavnog tržišta, na temelju članka 54. stavka 3. ZEK-a, Vijeće HAKOM-a je odredilo dimenziju usluga i zemljopisnu dimenziju mjerodavnog tržišta veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji, što je detaljno obrazloženo u poglavlju 4. dokumenta, te je odredilo da se navedeno mjerodavno tržište sastoji od sljedećih usluga: usluge potpunog izdvojenog pristupa lokalnoj petlji i lokalnoj potpetlji na temelju bakrene parice koja operatoru omogućava uporabu cijeloga frekvencijskog spektra lokalne petlje, usluge dijeljenog izdvojenog pristupa lokalnoj petlji i lokalnoj potpetlji na temelju bakrene parice koja operatoru omogućava samo uporabu širine pojasa frekvencijskog spektra iznad govornog pojasa frekvencijskog spektra izdvojene lokalne petlje ili lokalne potpetlje (bakrene parice), dok govorni pojas frekvencijskog spektra izdvojene lokalne petlje ili lokalne potpetlje i dalje upotrebljava HT za pružanje javno dostupnih telefonskih usluga, usluge izdvojenog pristupa lokalnoj petlji na temelju svjetlovodnih kabela i to na način poveznica od točke do točke, usluge pristupa mrežnoj infrastrukturi putem bakrene parice koju HT pruža za vlastite potrebe te usluge kolokacije, koja uključuje fizičku, udaljenu i virtualnu kolokaciju.

Također, Vijeće HAKOM-a je odredilo da je mjerodavno tržište veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji, u zemljopisnoj dimenziji, nacionalni teritorij Republike Hrvatske.

Vijeće HAKOM-a je na temelju provedene javne rasprave i nakon analiza svih pristiglih komentara, prijedloga i mišljenja, a uzevši u obzir način na koji je mjerodavno tržište određeno, utvrdilo da je HT operator sa značajnom tržišnom snagom na tržištu veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji te je slijedom navedenog, odlučeno kao u točki I. ove odluke. Detaljno obrazloženje primijenjenih mjerila na temelju kojih je utvrđeno postojanje nedostatnog tržišnog natjecanja na ovom tržištu i na temelju kojeg je određen operator sa značajnom tržišnom snagom, nalazi se u poglavlju 5. dokumenta.

Na temelju članka 56. stavka 2. i 3. ZEK-a, a zbog postojećih i mogućih zapreka razvoju tržišnog natjecanja koje se u odsustvu regulacije pojavljuju na ovom mjerodavnom tržištu i na pripadajućem maloprodajnom tržištu na koje operator sa značajnom tržišnom snagom može prenijeti svoju značajnu tržišnu snagu, Vijeće HAKOM-a odredilo je regulatorne obveze operatoru sa značajnom tržišnom snagom, kako je detaljno obrazloženo u poglavljima 6. i 7. dokumenta koji je u cijelosti sastavni dio odluke.

Vijeće HAKOM-a je HT-u odredilo sljedeće regulatorne obveze: obvezu pristupa i korištenja posebnih dijelova mreže; obvezu nediskriminacije; obvezu transparentnosti; obvezu nadzora cijena i vođenja troškovnog računovodstva i obvezu računovodstvenog razdvajanja, te je odlučeno kao u točki II. ove odluke. HT je obvezan izvršavati sve regulatorne obveze na način, pod uvjetima i u rokovima kako je propisano u dokumentu. Slijedom navedenog, Vijeće HAKOM-a odlučilo je kao u točki III. ove odluke.

Sukladno članku 54. stavku 5. ZEK-a, HAKOM je zatražio mišljenje Agencije za zaštitu tržišnog natjecanja. Mišljenje Agencije za zaštitu tržišnog natjecanja o načinu na koji je HAKOM odredio mjerodavno tržište i utvrdio operatore sa značajnom tržišnom snagom na tom tržištu sačinjava prilog A dokumenta i njegov je sastavni dio.

Tijekom javne rasprave provedene u razdoblju od 2. ožujka 2009. do 20. travnja 2009. godine, HAKOM je na objavljeni dokument zaprimio mišljenja, primjedbe i prijedloge sudionika javne rasprave. Odgovori HAKOM-a koji sadrže detaljnu stručnu obradu navedenih komentara, prijedloga i mišljenja, kao i razloge i pojašnjenja prihvaćanja odnosno neprihvaćanja istih, sadržani su u prilogu B dokumenta koji je njegov sastavni dio. Također, razlozi izmjena prvobitno predloženih načina provođenja regulatornih obveza, obrazloženi su u samom tekstu dokumenta. Dokument sadrži detaljno obrazloženje predmeta i tijeka postupka, utvrđenih činjenica, pravnih propisa i razloga koji su bili odlučni pri donošenju svih elemenata ove odluke.

Radi kontinuiteta i pravne sigurnosti sudionika tržišta elektroničkih komunikacijskih mreža i usluga, Vijeće HAKOM-a odredilo je da Standardna ponuda HT-Hrvatskih telekomunikacija d.d. za uslugu pristupa izdvojenoj lokalnoj petlji od 22. studenoga 2005. g. ostaje na snazi do dana objave nove standardne ponude na način određen dokumentom. Slijedom navedenog, Vijeće HAKOM-a odlučilo je kao u točki IV. ove odluke.

Isto tako, HT je obvezan najkasnije do 1. listopada 2009. godine objaviti standardnu ponudu za uslugu izdvojenog pristupa lokalnoj petlji i pripadajućim sadržajima u skladu s uvjetima koji su određeni u dokumentu »Analiza tržišta veleprodajnog (fizičkog) pristupa mrežnoj infrastrukturi (uključujući dijeljeni ili potpuni izdvojeni pristup) na fiksnoj lokaciji«, te je odlučeno kao u točki V. ove odluke.

Nadalje, HT-u je rješenjem Vijeća HAKOM-a od 18. studenoga 2008. godine (klasa: 130-01/06-01/09, urbroj: 376-11-18) određen način provođenja obveze računovodstvenog razdvajanja i troškovnog računovodstva. Navedena obveza bila je propisana Zakonom o telekomunikacijama (»Narodne novine« br. 122/03, 158/03, 60/04, 70/05) i izvršavanje iste još je u tijeku. S obzirom da je navedena obveza zadržana HT-u i nakon provedene analize ovog tržišta, Vijeće HAKOM-a je odlučilo da navedeno rješenje ostaje na snazi i primjenjuje se u svim dijelovima osim u dijelu koji se odnosi na obvezu računovodstvenog razdvajanja na tržištu prijenosa (tranzita) poziva u nepokretnoj javnoj komunikacijskoj mreži. Slijedom navedenog, Vijeće HAKOM-a je na temelju članka 56. stavka 2. ZEK-a odlučilo kao u točki VI. ove odluke.

U skladu s člankom 14. stavkom 4. ZEK-a, ova odluka će biti objavljena u »Narodnim novinama« i na internetskim stranicama HAKOM-a, te je odlučeno kao u točki VII. odluke.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ove odluke.

Klasa: 344-01/09-01/1080

Urbroj: 376-11-09-01

Zagreb, 17. srpnja 2009.

Predsjednik Vijeća
Gašper Gaćina, dipl. ing. el., v. r.

Odluka, NN 102/2009-2644